Ashiɛ Kristo He Sane Yɛ Maji Pii Anɔ | Biblia Mli Nikasemɔi Kɛhã Gbekɛbii\nAshiɛ Kristo He Sane Yɛ Maji Pii Anɔ\nBɔfoi lɛ bo Yesu famɔ akɛ amɛyashiɛ sane kpakpa lɛ yɛ shikpɔŋ lɛ nɔ fɛɛ lɛ toi. Yɛ afi 47 Ŋ.B. lɛ, nyɛmimɛi ni yɔɔ Antiokia lɛ tsu Paulo kɛ Barnaba ni amɛyashiɛ yɛ maji srɔtoi anɔ. Shiɛlɔi enyɔ ni yɔɔ ekãa nɛɛ fã gbɛ kɛtee Derbe, Listra, Ikonium kɛ maji krokomɛi ni yɔɔ Asia Bibioo lɛ anɔ amɛyashiɛ.\nPaulo kɛ Barnaba shiɛ amɛhã mɛi fɛɛ. Amɛshiɛ amɛhã ohiafoi kɛ niiatsɛmɛi, kɛ onukpai kɛ gbekɛbii. Mɛi pii he nɔ ni amɛtsɔɔ amɛ yɛ Kristo he lɛ amɛye. Be ni amɛshiɛɔ amɛhãa Sergio Paulo, ni ji Kipro amralo lɛ, ŋkunyaayelɔ ko ka akɛ ebaatsĩ amɛnaa. Shi Paulo kɛɛ ŋkunyaayelɔ lɛ akɛ: ‘Yehowa baagbala otoi.’ Amrɔ nɔŋŋ lɛ, ŋkunyaayelɔ lɛ shwila. Be ni amralo lɛ na nɔ ni eba lɛ, ebatsɔ Kristofonyo.\nPaulo kɛ Barnaba shiɛ yɛ he fɛɛ he. Amɛshiɛ yɛ shĩai amli, jara lɛ nɔ, gbɛjegbɛi ahe, kɛ kpeehei. Be ni amɛtee Listra lɛ, amɛtsa nuu ko ni nyɛɛɛ anyiɛ. Mɛi ni na naakpɛɛ nii nɛɛ susu akɛ nyɔŋmɔi ji amɛ, ni kulɛ amɛmiitao amɛjá amɛ. Shi Paulo kɛ Barnaba ekpɛlɛɛɛ. Amɛkɛɛ amɛ akɛ: ‘Nyɛjáa Nyɔŋmɔ kome too! Wɔ lɛ, gbɔmɛi kɛkɛ ji wɔ.’ Kɛkɛ ni Yudafoi komɛi ba ni amɛbafite mɛi lɛ ajwɛŋmɔ koni amɛte shi amɛwo Paulo. No hewɔ lɛ, mɛi lɛ tswia Paulo tɛi ni amɛgbala lɛ kɛtee maŋ lɛ sɛɛ, ejaakɛ amɛsusu akɛ egbo. Shi no mli lɛ egboko! Nyɛmimɛi lɛ tee eŋɔɔ amrɔ nɔŋŋ ni amɛyaye amɛbua lɛ ni amɛkɛ lɛ ba maŋ lɛ mli ekoŋŋ. Sɛɛ mli lɛ, Paulo ku esɛɛ kɛtee Antiokia.\nYɛ afi 49 Ŋ.B. lɛ, Paulo fã gbɛ ekoŋŋ. Eku esɛɛ eyasara nyɛmimɛi ni yɔɔ Asia Bibioo lɛ, kɛkɛ ni etse mli kɛtee Yuropa ni eyashiɛ yɛ jɛmɛ. Maji ni eyashiɛ yɛ lɛ ekomɛi ji, Atene, Efeso, Filipi, kɛ Tesalonika. Sila, Luka, kɛ oblanyo ko ni atsɛɔ lɛ Timoteo fata ehe kɛfã gbɛ lɛ. Amɛto asafoi ni amɛwa nyɛmimɛi lɛ koni amɛhemɔkɛyeli lɛ mli awa. Paulo hi Korinto afi kɛ fã, ni ewaje nyɛmimɛi ni yɔɔ jɛmɛ lɛ. Eshiɛ, etsɔɔ nii, ni eŋmala woji eyahã asafoi srɔtoi. Kɛfata he lɛ, etsu nii akɛ mɔ ko ni feɔ mama tsũi. Sɛɛ mli lɛ, Paulo ku esɛɛ kɛtee Antiokia.\nNo sɛɛ yɛ afi 52 Ŋ.B. lɛ, Paulo fã gbɛ nɔ ni ji shii etɛ nɔ. Eje eshiɛmɔ lɛ shishi kɛjɛ Asia Bibioo lɛ, ni ebaho kɛtee Filipi tɔ̃ɔ yɛ kooyi. Kɛkɛ ni ekpeleke shi kɛba Korinto. Paulo hi Efeso nɔ ni fe afii enyɔ. Etsɔɔ nii, etsa mɛi, ni ewa asafo lɛ. Agbɛnɛ hu, ehã maŋ shiɛmɔi daa gbi yɛ skul tsũ agbo ko mli. Mɛi pii bo lɛ toi ni amɛtsake amɛjeŋba. Be ni Paulo eshiɛ sane kpakpa lɛ yɛ maji babaoo anɔ lɛ, etee Yerusalem.\n“Nyɛyaa nyɛyafea mɛi ni jɛ jeŋmaji lɛ fɛɛ amli lɛ kaselɔi.”​—Mateo 28:19\nSanebimɔi: Okɛ shikpɔŋ he mfoniri ni yɔɔ o-Biblia lɛ mli lɛ (Jeŋ Hee Shishitsɔɔmɔ, Saji Krokomɛi B13 lɛ) atsɔɔ hei srɔtoi ni Paulo fã gbɛ kɛtee eyashiɛ yɛ.\nKɛmaje Mɔ Ko Kɛmaje Mɔ Ko Ashiɛ Kristo He Sane Yɛ Maji Pii Anɔ\nlfb nikasemɔ 98 bf. 228-229